Transnet draai stokkies voor Skoor | Netwerk24
Transnet draai stokkies voor Skoor
Deur Francois Williams 06 Desember 2017 18:21
Themba Godi, voorsitter van die parlement se staande komitee oor openbare rekeninge.Foto: Jaco Marais
Transnet se direksie het Woensdag sy afwesigheid voor die parlement se staande komitee oor openbare rekeninge (Skoor) verdedig.
In ’n verklaring namens Linda Mabaso, voorsitter van Transnet, sê Transnet Mabaso het eers Maandagmiddag laat gehoor die hele direksie moet Woensdag voor Skoor verskyn.
Themba Godi, voorsitter van Skoor, het intussen volgens Fin24 gesê die komitee gaan nou die ongekende stap neem om die Transnet-direksie amptelik te dagvaar om in die eerste week van parlementêre bedrywighede in 2018 voor die komitee te verskyn.
Skoor is tans in die proses om oortredings deur Transnet van die Wet op die Bestuur van Openbare Finansies (PFMA) te ondersoek, asook afwykings van tenderbedrae en verlengings van kontrakte.
Die verlengde kontrakte bedra tot soveel as R3,6 miljard, terwyl daar gekyk word na meer as R427 miljoen se afwykings van tenderbedrae en onreëlmatige besteding van R549 miljoen, soos berig deur Fin24.
Volgens Godi het hy Maandagaand ’n brief van die direksie gekry wat vra die ontmoeting moet tot Januarie uitgestel word.
Volgens Mabaso is die direksie daartoe verbind om behoorlik aan Skoor verslag te doen, maar die direkteure het meer tyd nodig om voor te berei.
Volgens haar was Transnet bewus van die Skoor-sitting wat Woensdag gehou sou word en die Transnet-bestuur het daarvoor voorberei.
Behalwe die voorsitter was geen ander direkteure egter by enige van die vorige twee verskynings van Transnet voor Skoor wat op 22 en 28 November plaasgevind het nie, en die direkteure het dus minder as 48 ure gehad om voor te berei. Sommige direkteure kon ook nie op so ’n kort kennisgewing die sitting bywoon nie.
Die Valke, die polisie se direktoraat vir prioriteitsmisdaadondersoeke, het ook die Skoor-sitting bygewoon, maar kon nie hul aanbieding doen nie omdat die Transnet-direkteure nie daar was nie. Die Valke sou verslag doen oor hul vordering met ondersoeke na bewerings van ongerymdhede by Transnet.
Meer oor: Transnet | Themba Godi | Skoor
Transnet bied tussen 6,5% en 8% aan werkers aan
Transnet word amptenare se ‘geldmaak-skema’